På en almindelig dag rundt om i Odenses gader kan man næsten ikke undgå at se, hvordan gader graves op og gøres klar til Odenses nye letbane. Men samtidig med, at letbanen tager form, daler den i popularitet.

Opbakningen til letbanen fra Odenses borgere og erhvervsliv bliver nemlig mindre. Det viser en ny meningsmåling lavet blandt 400 odenseanere og 200 erhvervsvirksomheder bredt i Odense af Megafon for Odense Letbane. Det skriver Odense Letbane i en pressemeddelelse.

Men banens dalende popularitet overrasker ikke den administrerende direktør for Odense Letbane P/S.

- Det er forventeligt, at når gravearbejdet stiger i omfang - hvad det virkelig har gjort i det forgangne år - så daler opbakningen også. Det er en tendens, vi har fået bekræftet fra både Århus Letbane, som er tæt på åbning, fra Manchester, Bergen og Nottingham, siger direktør Mogens Hagelskær i pressemeddelelsen og glæder sig over, at der stadig er flere, der er for end imod.

- Samtidig hører vi fra andre letbaneprojekter, at når man går i gang med at lægge skinner, rejse master og bygge perroner, så stiger opbakningen støt og roligt igen, fordi folk så kan se, hvad det hele ender med og begynder at glæde sig, uddyber han.